**Poštovani roditelji,**

|  |
| --- |
| **Istraživanja pokazuju da je optimalna dob za početak razvoja poduzetničkih osobina kod djece do 7 godine, a djeca kod kojih se rano počelo razvijati poduzetničke osobine imaju bolje predispozicije za buduće poduzetničke inicijative.** |

Vaša djeca sudionici su projekta „Veliki koraci malih poduzetnika“ čiji je nositelj Dječji vrtić sv. Leopolda Mandića. Partneri na projektu su Gradski vrtići Požega, OŠ Dobriše Cesarića, OŠ Julija Kempfa i OŠ Antuna Kanižlića, a suradnici su predavači Veleučilišta u Požegi. U projektu sudjeluje ukupno 192 djece, a vrijednost projekta je 300.000 kuna. Osnovni cilj projekta je razvoj poduzetničkih osobina kod djece primjenom modela poučavanja i odgoja koji integrira Montessori pedagogiju s obrazovanjem za poduzetništvo.

Aktivnosti u koje će Vaše dijete biti uključeno su sljedeće:

1. **Posjet Tehničkom muzeju Zagreb na izložbu „Abeceda novca“ i posjet tvrtki „Teding“ d.o.o. Nova gradiška**

U mjesecu prosincu organiziran je odlazak u Zagreb na izložbu „Abeceda novca“. Interaktivna izložba **Abeceda novca** podučava djecu osnovama financijske pismenosti. Izložba govori o povijesti novca, njegovoj funkciji kao sredstvu razmjene, izradi i distribuciji, o vrijednostima, različitim vrstama trgovine, siromaštvu, štednji, ulaganjima… Kroz igru, na jednostavan i interaktivan način, uči se kako se ispire zlato, otplaćuje kredit, što se dogodilo pohlepnom kralju Midi, kako se formira cijena proizvoda, što su dionice, a što pravedna trgovina…. i još mnogo toga. **Abeceda novca** funkcionira kao velika igra. Djeca dobivaju elektronsku bankovnu karticu na osobni račun koji sadrži početni kapital. Prilikom posjeta postajama na izložbi, djeca imaju priliku kroz igru sudjelovati u važnim procesima protoka novca. Mogu obavljati razne poslove kako bi novac zaradili, mogu ga trošiti ​​na usluge i robu te uštedjeti. Multimedijalni kviz na postajama pruža djeci priliku mogućnost testiranja novostečenih znanja i zarađivanje novca “intelektualnim radom”. Primjena interaktivnih postaja omogućuje ciljano i samostalno učenje. Isti dan kad je planiran posjet izložbi, na putu prema Zagrebu, djeca će  posjetiti pogon tvrtke Teding d.o.o. Nova Gradiška koja proizvodi školski namještaj, opremu za vrtiće i didaktičke igračke i ima pogone u Zagrebu i u Švedskoj. Plan je provesti djecu kroz tvorničke pogone i upoznati ih s procesom proizvodnje i pojasniti im kako od sirovina i materijala nastaje gotov proizvod.

1. **Radionica – igraonica Poduzetnička priča“**

**U okviru ove radionice organizirat će se poduzetničke igraonice kroz koje će se djecu educirati o osnovama poduzetništva i etike u poslovanju. Igraonice su osmišljene suradnjom učitelja, odgajatelja i predavača Veleučilišta u Požegi čiji će djelatnici, koji posjeduju kompetencije iz navedenih područja, educirati djecu kroz prezentacije, igre, igrokaze, prikazivanje filmova i edukativne priče. Cilj je ove radionice, osim razvijanja poduzetničkih osobina kod djece, razviti i etičke osobine kao što su** lijepo ponašanje (bonton), društveno odgovorno ponašanje, zaštita okoliša, svjesnost o važnosti pomaganja ugroženim skupinama društva te timski rad. Također, cilj je ove aktivnosti **razvijanje odgovornosti kod djece i promoviranje etičnosti kroz** upoznavanje djece s pozitivnim i moralnim osobinama čovjeka kao što su pravednost, poštenje, solidarnost i iskrenost, pojašnjavanje posljedica neprimjerenog ponašanja, prijevare, krađe i sl. Djeci bi se tijekom radionice predstavio uspješan poduzetnik koji bi im s dječjeg aspekta pojasnio što znači biti poduzetnik, koje su prednosti i nedostaci poduzetništva te kako izgleda jedan poslovni dan poduzetnika. Na ovaj način djeci će se približiti poduzetničke aktivnosti u realnom poslovnom svijetu.

1. **Radionica – igraonica „Poduzetnički poligoni“**

Ova aktivnost uključuje angažman učitelja, odgajatelja, predavača Veleučilišta u Požegi i studenata koji će djeci kroz igru i kreativne radionice predstaviti osnovne poduzetničke aktivnosti. Radionica će se održavati na Veleučilište u Požegi. Djeca će biti podijeljena u 6 skupina, a svaka skupina sudjelovala bi u radu jedne od sljedećih organizacijskih jedinica „virtualnog poduzeća“:

1. SKLADIŠTE 2. NABAVA 3. PRODAJA 4. PROIZVODNJA 5. FINANCIJE 6. MARKETING

Sve aktivnosti u okviru ove radionice odvijat će se u velikoj dvorani Veleučilišta u Požegi gdje će sa svakom skupinom djece raditi 2 studenta, jedan odgajatelj ili učitelj i jedan mentor predavač s Veleučilišta, stručnjak iz područja koje zahtjeva navedena organizacijska jedinica. Planira se postavljanje sljedećih poligona:

- Mini poslovni „poligoni“ – **Nabava i prodaja** bit će organizirani na način da se djeci približi i upozna ih se s poslovnim procesima koje obuhvaća nabavno i prodajno poslovanje u poduzeću. Ova aktivnost obuhvaća i upoznavanje djece s poslovnim dokumentima – narudžbenicom, računom, kalkulacijom cijene koštanja, izračuna razlike u cijeni i ostvarenog dobitka. Navedena dokumentacija bit će prilagođena dobi djece i bazirat će se na slikovnim materijalima.

- Mini poslovni „poligon“ – **„Skladište“-** djeca će nabavljeni repromaterijal za proizvodnju (npr. sokova i voćnih salata) skladištiti na za to previđeno mjesto koristeći i popunjavajući pri tome poslovnu dokumentaciju neophodnu za evidentiranje nastalih promjena – primka, izdatnica, otpremnica i sl. Svi dokumenti i način evidentiranja poslovnih promjena bit će prilagođeni dobi djece, a cilj je upoznati ih s poslovnim procesom skladištenja.

- Mini poslovni „poligon“ – **Proizvodnja** - obuhvaća aktivnosti proizvodnog procesa u poduzeću. Djeca će savladati vještine prerađivanja namirnica te cjelokupan proizvodni proces od nabave sirovina i materijala, poluproizvoda do gotovih proizvoda.

- Mini poslovni „poligon“ – **Financije** – obuhvaća edukaciju djece o osnovnim aktivnostima financijskog poslovanja u poduzeću: pojam i vrijednost novca, određivanje cijena i plaćanje, prihodi i rashodi te mogućnosti ostvarivanja i raspoređivanja ostvarenog dobitka.

- Mini poslovni „poligon“ – **Marketing** – educirat će djecu o primjeni vještina promidžbe u cilju privlačenja kupaca i povećanja prodaje proizvoda. Pri tome će djeca sama izrađivati cjenike, letke i plakate koji će se koristiti u realizaciju aktivnosti – „Festival dječjeg poduzetništva“.

1. **„Eko“ avantura**

Cilj ove aktivnosti je omogućiti djeci upoznavanje s poslovnim procesima eko proizvodnje. U tu svrhu planira se posjet konkretnom poduzetniku koji se bavi eko proizvodnjom. Na ovaj način djeci će se približiti poduzetničke aktivnosti kroz cjelokupan poslovni ciklus poduzeća. Kroz ovu aktivnost razvit će se poduzetničke kompetencije kod djece kroz spoznavanje i opažanje poduzetničkih aktivnosti na mjestu gdje se one stvarno odvijaju te će djeca praktično primjenjivati znanja stečena na prethodnim aktivnostima projekta.

1. **„Festival dječjeg poduzetništva“**

U okviru ove aktivnosti organizirat će se „Festival dječjeg poduzetništva“ kroz niz radionica u školama i vrtićima te centralni događaj u šetališnoj zoni grada Požege gdje će djeca uključena u projekt simulirati rad virtualnog poduzeća onako kako su to radila na aktivnosti „Poduzetnički poligoni“. Prije festivala djeca će sama osmisliti ideju što žele proizvoditi te izraditi svoj mini poslovni plan u kojem će izračunati financijski rezultat svog poslovnog pothvata. Na Festivalu dječjeg poduzetništva djeca će proizvoditi i prodavati proizvode prema poslovnom planu. Navedeni proizvodi su, primjerice, svježe cijeđeni prirodni sokovi, voćne salate, oslikani odjevni predmeti i slično. Djeca će sama izraditi plakate i letke kojima će promovirati Festival, a navedena aktivnost bit će popraćena od strane raznih medija. Nakon prodaje proizvoda, djeca će od ostvarenih prihoda podmiriti sve rashode te će im se omogućiti da sama donesu odluku na koji način žele iskoristiti ostvareni dobitak. Neke od ideja su: odlazak u kazalište, odlazak na izlet, reinvestiranje ostvarenog dobitka u slične aktivnosti s mogućnošću dodatne zarade, usmjeravanje novca u humanitarne svrhe, donacije, pomoć djeci s poteškoćama u razvoju, kupovina didaktičkih materijala, odlazak na sladoled i slično. Navedena aktivnost, osim što ima obilježje promoviranja poduzetničkog duha i osvještavanja šire društvene zajednice o važnosti razvoja poduzetničkih osobina od najranije dobi, omogućit će i razvoj poduzetničkih kompetencija djece koja su uključena u projekt.

1. **EnU eksperiment – „Energiju uštedi i uloži gdje vrijedi“**

Kroz ovu aktivnost djeca će razviti poduzetničke kompetencije upravljanja novcem i stvaranja nove vrijednosti. Učinak ove aktivnosti je dugoročan jer se očekuje da će djeca nakon sudjelovanja u EnU eksperimentu promijeniti svoje dosadašnje navike u pogledu osobne potrošnje. Najveća pozornost posvetit će se evidenciji potrošnje električne energije s ciljem kontinuiranog nastojanja racionalizacije njene potrošnje.

1. **Komuniciranje i informiranje s javnošću**

Kroz radijske emisije na Radio Vallis Aurea pratit će se aktivnosti projekta i informirati javnost. U radijskim emisijama gostovat će i djeca sudionici projekta koji će na taj način iznijeti svoja iskustva i znanja koja su stekli tijekom projekta. Cilj ove aktivnosti je senzibiliziranje javnosti za cjeloživotno učenje o poduzetništvu i rani razvoj poduzetničkih osobina. Aktivnosti projekta promovirat će se i na web portalima te u novinskim medijima.

***U ovom projektu svatko dijete može sudjelovati u onome što želi, nema natjecanja, kazni niti nagrada. Osnovna nagrada za njihov angažman bit će vlastito postignuće i razvoj. Svrha ovakvog načina rada je da se svako dijete usmjeri u ono područje gdje će se moći iskazati i gdje će biti sretno.***

**Sve aktivnosti projekta možete pratiti na:** web stranici projekta: *http://dv-svleopoldmandic.hr/?page\_id=4344*

Ukoliko imate otvoren facebook profil molimo da nas potražite na facebook stranici projekta pod nazivom „Veliki koraci malih poduzetnika“ gdje ćemo objavljivati sve novosti i informacije o projektu.

Upite i savjete vezane za projekt možete slati na e-mail: ***projekt.VKMP@gmail.com***

Radujemo se zajedničkoj suradnji!

Koordinacijski tim projekta

Draga djeco i roditelji,

***Molimo vas da ovaj tekst pročitate sa svojim roditeljima koji će Vam pojasniti kako možete uštedjeti novac.***

U okviru projekta „Veliki koraci malih poduzetnika“ provodimo aktivnost Enu eksperiment „Energiju uštedi i uloži gdje vrijedi“. Cilj je ove aktivnosti potaknuti djecu na racionalno korištenje energije i štednju. Stoga smo osmislili nekoliko aktivnosti koje će omogućiti Vašem djetetu spoznavanje vrijednosti novca i štednje.

1. **POPISIVANJE IZDATAKA**

Prva aktivnost odnosi se na evidentiranje troškova odnosno izdataka koje Vaše dijete potroši na svoju odjeću, obuću, aktivnosti, slatkiše, ulaznice i slično. Uz ovaj dokument primili ste obrazac za praćenje izdataka koje bi Vaše dijete zajedno s Vama trebao ispunjavati svaki put kad nastane trošak, odnosno kad mu se nešto kupi. Dijete pri svakoj kupovini treba podsjetiti na uzimanje računa u trgovini te njegovo spremanje u za to namijenjenu kovertu. Na ovaj način dijete će shvatiti vrijednost novca, moći će usporediti iznose novca koji se potroše na određene stavke te prepoznati izdatke koji bi se eventualno mogli izbjeći i tako uštedjeti novac. Bitno je napomenuti da dijete upisuje samo one izdatke koji se odnose na njegovu potrošnju i da za svaki izdatak treba imati račun iz trgovine.

1. **ŠTEDNJA ELEKTRIČNE ENERGIJE**

Druga aktivnost odnosi se na štednju električne energije. U nastavku slijede upute te Vas molimo da ih pročitate zajedno s Vašim djetetom i ga potaknete da narednih 6 mjeseci postupa prema njima u cilju uštede električne energije.

Preporuke za štednju i racionalno korištenje energije:

* Gasite svjetlo kad god vam ono ne treba.
* U hladnjak ne stavljajte tople namirnice, a vrata otvarajte samo kada je to potrebno i što prije ih zatvorite.
* Kad roditelji kuhaju na ploči na struju recite im da ploču isključe prije sklanjanja posuda jer će grijati još određeno vrijeme
* Podsjetite roditelje da perilice za rublje i posuđe te sušilice rublja kad god je moguće pale u vrijeme jeftine struje (zimi nakon 21 h, a ljeti nakon 22 h)
* Također, roditelje savjetujte da vodu u bojleru ne treba zagrijavati na temperaturu veću od 60 °C.
* U vrijeme grijanja dobro zatvarajte vrata, prozore i druga mjesta kroz koja odlazi toplina i nikad ne ostavljajte za sobom vrata otvorena.
* Zatvarajte vodu iz slavine dok perete zube.
* Uvijek idite pješice kad to možete jer ćete uštedjeti na gorivu
* televizor, radio, računalo te male kućanske uređaje poput miksera, tostera, mikrovalne pećnice te sušila za kosuisključite iz utičnice kada ih ne upotrebljavate

Također, učitelji ili odgajatelji pripremit će Vam upute za evidentiranje potrošnje električne energije.

Radujemo se zajedničkoj suradnji!

Koordinacijski tim projekta

|  |  |  |  |  |
| --- | --- | --- | --- | --- |
|  |  | **Ime i prezime:** | **Škola i razred:** | |
|  | **POPIS IZDATAKA** |  |  | |
|  |  |  |  |  |
| **RB** | **DATUM** | **ŠTO SAM KUPIO? (NAZIV PROIZVODA ILI USLUGE)** | **KOLIKO SAM POTROŠIO? (CIJENA U KUNAMA)** | **JESAM LI UZEO RAČUN?** |
| 1 |  |  |  |  |
| 2 |  |  |  |  |
| 3 |  |  |  |  |
| 4 |  |  |  |  |
| 5 |  |  |  |  |
| 6 |  |  |  |  |
| 7 |  |  |  |  |
| 8 |  |  |  |  |
| 9 |  |  |  |  |
| 10 |  |  |  |  |
| 11 |  |  |  |  |
| 12 |  |  |  |  |
| 13 |  |  |  |  |
| 14 |  |  |  |  |
| 15 |  |  |  |  |
| 16 |  |  |  |  |
| 17 |  |  |  |  |
| 18 |  |  |  |  |
| 19 |  |  |  |  |
| 20 |  |  |  |  |
| 21 |  |  |  |  |
| 22 |  |  |  |  |
| 23 |  |  |  |  |
| 24 |  |  |  |  |
| 25 |  |  |  |  |
| 26 |  |  |  |  |
| 27 |  |  |  |  |
| 28 |  |  |  |  |
| 29 |  |  |  |  |
| 30 |  |  |  |  |
|  |  | **UKUPNO** |  |  |